Parasomnie

Moťovský B.

Spánkové laboratórium psychiatrickej kliniky FN Trenčín

Non-REM parasomnie sa vyskytujú väčšinou v detskom veku, niektoré REM parasomnie vo vyššom veku. Pokiaľ sa v dospelom veku objavia parasomnické epizódy (de novo, alebo ak boli prítomné v detstve a došlo k ich ústupu), sú indikáciou k celonočnému videopolysomnografickému vyšetreniu. Porucha správania v REM spánku je klinicky aj výskumne intenzívne diskutovaná, predstavuje premotorické štádium Parkinsonovej choroby, vyskytuje sa aj pri demencii s Lewyho telieskami. Je potrebná diferenciálna diagnostika parasomnií voči nočnej epilepsii frontálneho laloka, alebo nočným panickým atakom. Pri potvrdení diagnózy parasomnie je v rámci celonočnej videopolysomnografie nutné verifikovať, či nejde o komorbiditu s inými spánkovými poruchami – parasomnické udalosti bývajú často indukované spánkovým apnoe alebo periodickými pohybmi končatín v spánku. Antidepresíva obvykle potláčajú Non-REM parasomnie, kým pri REM parasomniách ich môžu indukovať.